section_heading: Povijest
paragraph_text: Grad je rastao širenjem mreže željezničkih pruga, postavši glavno željezničko odredište koncem 1860-ih i 1870-ih godinâ. Godine 1868., željeznica Central Pacific sagradila je pristanište Oaklanda, gdje se nalazi današnja Oaklandska luka. Tramvajska linija u vlasništvu Key Systema, prethodnika današnjeg AC Transita, uspostavljena je 1891. između Oaklanda i Berkeleya. Druge tramvajske linije spajale su Oakland i San Francisco nakon izgradnje mosta San Francisco - Oakland (Bay Bridge). Poduzeće Key System izgradilo je dva veličanstvena hotela: Key Route Inn, koji je izgorio u ranim 1930-im godinama, i spektakularni Claremont Resort, koji dan danas postoji i jedan je od simbola tog područja. Nakon iskapanja kanala za pomorske svrhe 1902. godine, susjedna Alameda postala je otok.